text: Cap de setmana de doblet pels Xics de Granollers | NacióGranollers
  per E.P. , Redacció, 4 de juny de 2015 a les 11:07 |
  El 2de8f dels Xics a la seva Diada de la darrera festa major. Foto: Toni Torrillas
  Granollers acull, aquest dissabte 6 de juny, la tercera trobada castellera del Vallès Oriental, a les 17.30 hores a la plaça de la Caserna. Hi participaran els Castellers de Caldes, Castellers de Mollet i els Xics de Granollers, que tornen a actuar conjuntament en una trobada que cada any té d'amfitriona una d'aquestes tres poblacions del Vallès Oriental que tenen colla castellera.
  La primera trobada es va fer a Mollet, la segona, a Caldes, i aquesta tercera a Granollers, a una plaça que per primera vegada s'hi aixecaran castells, la plaça de la Caserna. Abans de l'actuació es farà un cercavila que començarà a la plaça de Maluquer i Salvador, a les 17.15 h. aquesta actuació té caràcter solidari amb els actes que organitza Oncovallès amb motiu del Dia Mundial de càncer de pulmó.
  L'endemà, diumenge 7 de juny, els Xics actuaran al Corpus de la Garriga amb els Castellers de la Sagrada Família i els Castellers de Figueres, a les 12.30 hores a la plaça de Can Dachs, prèviament, a les 10 hores es farà un taller de castells. Per aquestes dues actuacions la colla prepara la torre de 7 i castells de 8 com el 4 de 8 i el 3 de 8.